ΠΡΟΟΙΜΙΟ

H παρούσα έκθεση της Επιτροπής προς το Ευρωπαϊκό Κοινοβούλιο (ΕΚ) και το Συμβούλιο για τη συνέχεια που δόθηκε στην απόφαση απαλλαγής για το οικονομικό έτος 2009[1], σύμφωνα με το άρθρο 319 παράγραφος 3 της συνθήκης για τη λειτουργία της Ευρωπαϊκής Ένωσης, το άρθρο 147 του δημοσιονομικού κανονισμού και το άρθρο 119 παράγραφος 5 του δημοσιονομικού κανονισμού του Ευρωπαϊκού Ταμείου Ανάπτυξης (ΕΤΑ).

Η έκθεση συνοψίζει τις απαντήσεις της Επιτροπής στα βασικά αιτήματα του Ευρωπαϊκού Κοινοβουλίου και του Συμβουλίου και συνοδεύεται από δύο έγγραφα εργασίας των υπηρεσιών της Επιτροπής (ΕΕΥΕ) που περιλαμβάνουν τις απαντήσεις της Επιτροπής σε καθένα από τα ειδικά αιτήματα του Ευρωπαϊκού Κοινοβουλίου και του Συμβουλίου (συνολικά 298). Τα έγγραφα εργασίας των υπηρεσιών της Επιτροπής περιλαμβάνουν, για κάθε αίτημα, αναφορά στις συναφείς παραγράφους των εγγράφων είτε από το Ευρωπαϊκό Κοινοβούλιο είτε από το Συμβούλιο.

Στα απαλλακτικά ψηφίσματα του Ευρωπαϊκού Κοινοβουλίου η Επιτροπή εντόπισε συνολικά 213 αιτήματα που απευθύνονται σε αυτήν[2]. Για 89 από αυτά, η Επιτροπή συμφωνεί να αναλάβει τη δράση που ζήτησε το Κοινοβούλιο. Η Επιτροπή εκτιμά ότι, όσον αφορά 112 αιτήματα, αναλήφθηκε ήδη ή υλοποιείται η απαιτούμενη δράση, παρόλο που σε ορισμένες περιπτώσεις πρέπει να εξεταστούν τα αποτελέσματα των δράσεων. Τέλος, για λόγους που συνδέονται με το υφιστάμενο νομικό πλαίσιο ή τα θεσμικά προνόμιά της, η Επιτροπή δεν μπορεί να δεχθεί 12 αιτήματα[3].

Επίσης, στη σύσταση του Συμβουλίου προς το Ευρωπαϊκό Κοινοβούλιο η Επιτροπή εντόπισε άλλα 85 αιτήματα που απευθύνονται σε αυτήν[4]. Για 43 από αυτά, η Επιτροπή συμφωνεί να αναλάβει τη δράση που ζήτησε το Συμβούλιο. Η Επιτροπή εκτιμά ότι, όσον αφορά 42 αιτήματα, αναλήφθηκε ήδη ή υλοποιείται η απαιτούμενη δράση, παρόλο που σε ορισμένες περιπτώσεις πρέπει να εξεταστούν τα αποτελέσματα των δράσεων. Δεν υπάρχουν αιτήματα που δεν μπορεί να δεχθεί η Επιτροπή για λόγους που συνδέονται με το υφιστάμενο νομικό πλαίσιο ή τα θεσμικά προνόμιά της.

ΠΕΡΙΛΗΨΗ ΤΩΝ ΑΠΑΝΤΗΣΕΩΝ ΤΗΣ ΕΠΙΤΡΟΠΗΣ ΣΤΙΣ ΣΥΣΤΑΣΕΙΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΣΤΙΣ ΑΠΟΦΑΣΕΙΣ ΑΠΑΛΛΑΓΗΣ ΓΙΑ ΤΟ 2009

Δράσεις προτεραιότητας

Στο ψήφισμά του το Κοινοβούλιο τόνισε ειδικά επτά δράσεις προτεραιότητας θεσμικού και οργανωτικού χαρακτήρα. Τα αιτήματα αυτά συζητήθηκαν εκτενώς κατά τη διαδικασία απαλλαγής και η Επιτροπή είχε την ευκαιρία να παρουσιάσει τις απόψεις της σε διάφορες ανταλλαγές με τα μέλη της επιτροπής δημοσιονομικού ελέγχου (CONT) και ιδίως με τον εισηγητή της απαλλαγής για το 2009. Κατά τις συζητήσεις αυτές, παρασχέθηκαν αποδείξεις της ισχυρής δέσμευσης της Επιτροπής επί των θεμάτων αυτών.

Μεταρρύθμιση της ισχύουσας διαδικασίας απαλλαγής

Οι κανόνες περί διαδικασίας απαλλαγής και ιδίως τα χρονικά περιθώρια, καθορίζονται στον δημοσιονομικό κανονισμό (ΔΚ). Η συντόμευση της όλης διαδικασίας αποτελεί μέρος της συζήτησης για την τρέχουσα επανεξέταση του δημοσιονομικού κανονισμού.

Η Επιτροπή έχει ήδη καλέσει την αρμόδια για την απαλλαγή αρχή, το Συμβούλιο και το Ευρωπαϊκό Ελεγκτικό Συνέδριο να συγκροτήσουν ομάδα εργασίας που θα μελετήσει μια ολοκληρωμένη μεταρρύθμιση της διαδικασίας απαλλαγής, με σκοπό ένα συντομότερο χρονοδιάγραμμα που θα αφήνει αρκετά περιθώρια στα ενεχόμενα θεσμικά όργανα να καταρτίσουν και να παρουσιάσουν τις εισηγήσεις τους. Θα μπορούσε να οργανωθεί διάσκεψη για να συζητηθούν τα συμπεράσματα της εν λόγω ομάδας εργασίας.

Εθνικές διαχειριστικές δηλώσεις

Για να ενισχύσει περισσότερο την υποχρέωση λογοδοσίας των κρατών μελών σύμφωνα με το άρθρο 317 της ΣΛΕΕ, η Επιτροπή συμπεριέλαβε στην πρότασή της για την τριετή αναθεώρηση του ΔΚ (άρθρο 56) την υποχρέωση για τους αρμόδιους οργανισμούς που είναι διαπιστευμένοι στα κράτη μέλη να κοινοποιούν ετησίως τις διαχειριστικές δηλώσεις που καλύπτουν όλα τα κονδύλια υπό επιμερισμένη διαχείριση[5] ακολουθώντας προσέγγιση παρόμοια με εκείνην που εφαρμόσθηκε επιτυχώς στον γεωργικό τομέα.

Οι διαχειριστικές αυτές δηλώσεις θα παρέχουν στην Επιτροπή σημαντική επιπρόσθετη διαβεβαίωση όσον αφορά τη χρήση κονδυλίων της ΕΕ από τα κράτη μέλη. Κατά την άποψη της Επιτροπής, οι ελεγμένες από ανεξάρτητο ελεγκτή διαχειριστικές δηλώσεις αποτελούν καταλληλότερο μέσο διαβεβαίωσης από πλευράς κρατών μελών από τις τρέχουσες εθνικές δηλώσεις, και θα ενίσχυαν τη συνεργασία με τα κράτη μέλη στην εκτέλεση του προϋπολογισμού.

Μετά από εύλογη περίοδο εφαρμογής η Επιτροπή θα αξιολογήσει την προστιθέμενη αξία των διαχειριστικών δηλώσεων και μπορεί να θελήσει να προτείνει την πολιτική κατοχύρωση της διαδικασίας υποβολής εκθέσεων και λογοδοσίας, περιλαμβανομένης της υποβολής διαχειριστικής δήλωσης αξιοπιστίας από μέρους των διαχειριστών.

Ολοκλήρωση της δομής διακυβέρνησης της Επιτροπής

Η εκτέλεση του προϋπολογισμού ανατίθεται από το Σώμα των Επιτρόπων στους γενικούς διευθυντές και τους προϊστάμενους υπηρεσιών, οι οποίοι είναι υπεύθυνοι για τη χρηστή και αποτελεσματική διαχείριση των πόρων, καθώς και για την εξασφάλιση αποτελεσματικών συστημάτων ελέγχου στις υπηρεσίες τους. Οι γενικοί διευθυντές και οι προϊστάμενοι υπηρεσιών λογοδοτούν για την άσκηση των καθηκόντων τους στην ετήσια έκθεση δραστηριοτήτων (ΕΕΔ), η οποία περιλαμβάνει υπογεγραμμένη δήλωση αξιοπιστίας όσον αφορά τη νομιμότητα και την κανονικότητα των δημοσιονομικών πράξεων. Η δήλωση αξιοπιστίας αποκτάται μέσω της αντικειμενικής εξέτασης των αποδεικτικών στοιχείων με σκοπό την ενδελεχή εκτίμηση της αποτελεσματικότητας των διαδικασιών διαχείρισης κινδύνου, ελέγχου και διακυβέρνησης. Η εξέταση αυτή διενεργείται από τη διοίκηση, η οποία παρακολουθεί σε μόνιμη βάση τη λειτουργία των συστημάτων εσωτερικού ελέγχου, καθώς και από εσωτερικούς και εξωτερικούς ελεγκτές. Η ΕΕΔ αποτελεί το κύριο μέσο τεκμηρίωσης των υποχρεώσεων λογοδοσίας των γενικών διευθυντών έναντι του Σώματος των Επιτρόπων.

Η Επιτροπή θεωρεί ότι η διαχειριστική ευθύνη που αναλαμβάνουν οι γενικοί διευθυντές δεν πρέπει να ελαττώνεται με την προσθήκη της υπογραφής των Επιτρόπων ή του Προέδρου.

Ωστόσο, οι πάγιες οδηγίες περί κατάρτισης της ΕΕΔ επικαιροποιήθηκαν με αποτέλεσμα ο γενικός διευθυντής να επιβεβαιώνει σαφώς ότι τα κύρια στοιχεία της έκθεσης και της δήλωσης αξιοπιστίας που υποβάλλει, περιλαμβανομένων των τυχόν επιφυλάξεων, τέθηκαν εις γνώσιν του αρμόδιου Επιτρόπου. Όλοι οι γενικοί διευθυντές συμμορφώθηκαν με τις πάγιες οδηγίες το 2011 για τις ΕΕΔ του 2010.

Επιπλέον, στη σύνοδο του Σώματος των Επιτρόπων της 23ης Φεβρουαρίου 2011 επιστήθηκε η προσοχή των Επιτρόπων στη σημασία του διαλόγου μεταξύ γενικών διευθυντών και Επιτρόπων όσον αφορά το σχέδιο ΕΕΔ και τις επιφυλάξεις, σύμφωνα με τις πάγιες οδηγίες και τις ρυθμίσεις εργασίας όσον αφορά τις σχέσεις μεταξύ γραφείων των Επιτρόπων και υπηρεσιών.

Συστηματική ενεργοποίηση της διακοπής και της αναστολής πληρωμών

Για την περίοδο 20078-2013 το ταμείο συνοχής λειτουργεί εντός του πλαισίου που θεσπίστηκε με τον κανονισμό 1083/2006[6] που περιλαμβάνει νομική βάση (άρθρο 91) για την εφαρμογή της διακοπής των προθεσμιών πληρωμής σε επιχειρησιακό επίπεδο το πολύ επί έξι μήνες, με απόφαση του γενικού διευθυντή, ως πρώτο βήμα προς την κατεύθυνση της αναστολής πληρωμών με απόφαση της Επιτροπής (άρθρο 92). Η διακοπή των προθεσμιών πληρωμής αποτελεί πιο ευέλικτο μέσο εξαναγκασμού των κρατών μελών να διορθώσουν τις αδυναμίες, δεδομένου ότι είναι άμεσες και δεν απαιτούν επίσημη απόφαση του Σώματος των Επιτρόπων. Η Επιτροπή έχει λάβει μέτρα για να εξασφαλίσει ότι το μέσο αυτό θα χρησιμοποιείται συστηματικότερα, όπως κοινές κατευθυντήριες γραμμές που χρησιμοποιούνται από τις ΓΔ EMPL, ΓΔ REGIO και πολλές εθνικές ελεγκτικές αρχές, καθώς και βασικές απαιτήσεις αξιολόγησης της αποτελεσματικότητας των διαχειριστικών και ελεγκτικών συστημάτων στα κράτη μέλη. Οι υπηρεσίες έχουν αναφέρει όλες τις αποφάσεις διακοπής/αναστολής στην ΕΕΔ τους.

Η συστηματική διακοπή και αναστολή πληρωμών περιγράφεται στα παραδείγματα που παρουσιάσθηκαν στην Επιτροπή δημοσιονομικού ελέγχου[7], που δείχνουν καθαρά ότι η ακολουθία διαδικαστικών και νομικών μέτρων που οδηγούν σε διακοπή και αναστολή πληρωμών τηρείται συστηματικά και χωρίς κενά από την Επιτροπή.

Όσον αφορά τη διαβίβαση αντιγράφων επιστολών είσπραξης και επιστολών που κοινοποιούν δημοσιονομικές διορθώσεις προς τα εθνικά κοινοβούλια και τα εθνικά ανώτατα ελεγκτικά όργανα των κρατών μελών, η Επιτροπή φρονεί ότι εναπόκειται στους φορείς αυτούς να αποκτήσουν τις πληροφορίες από τις εθνικές διαχειριστικές και ελεγκτικές αρχές.

Βελτίωση των διορθωτικών μηχανισμών

Ήδη, επί σειρά ετών, επιβάλλονται δημοσιονομικές διορθώσεις εφόσον είναι αναγκαίες, η ποιότητα των δεδομένων των κρατών μελών σχετικά με τις δημοσιονομικές διορθώσεις και τις ανακτήσεις έχει βελτιωθεί και η Επιτροπή έχει καταβάλει προσπάθειες για την προώθηση της χρήσης βέλτιστων πρακτικών ούτως ώστε να διασφαλιστεί η ύπαρξη ενός βελτιωμένου μηχανισμού ανάκτησης σε επίπεδο κρατών μελών και σε επίπεδο ΕΕ.

Οι υπηρεσίες της Επιτροπής που λειτουργούν υπό καθεστώς επιμερισμένης διαχείρισης από το 2007 αναφέρουν στην ΕΕΔ τους τις δημοσιονομικές διορθώσεις με ευκρινή κατανομή ανά κράτος μέλος, προγραμματική περίοδο και ταμείο. Η σημείωση αριθ. 6 στους λογαριασμούς συμπληρώθηκε επίσης με λεπτομερείς πληροφορίες σχετικά με την εκτέλεση δημοσιονομικών διορθώσεων.

Η Επιτροπή υπογραμμίζει ότι στον τομέα της Συνοχής όλα τα ποσά που συμφωνήθηκαν από τα κράτη μέλη ως δημοσιονομικές διορθώσεις, θα εκτελεστούν. Εάν η Επιτροπή δεν είναι επαρκώς βέβαιη για την αποτελεσματική εφαρμογή όλων των διορθώσεων, θα αναστέλλει τη διαδικασία κλεισίματος και θα ζητεί την ανάληψη κατάλληλων μέτρων από το εκάστοτε κράτος μέλος.

Οι υπηρεσίες της Επιτροπής διεξάγουν ειδική ελεγκτική έρευνα σχετικά με τα συστήματα ανάκτησης[8] των κρατών μελών για να βεβαιωθούν ως προς την ποιότητα των δεδομένων που υποβάλλονται στις ετήσιες καταστάσεις ανακτήσεων και αναλήψεων. Τα πρώτα αποτελέσματα του ελέγχου αυτού αναμένεται ότι θα αναφερθούν ληφθούν στις ΕΕΔ του 2011.

Η Επιτροπή διαβίβασε στην επιτροπή του Ευρωπαϊκού Κοινοβουλίου λεπτομερείς πληροφορίες για όλες τις αποφάσεις περί διακοπής, αναστολής πληρωμών και δημοσιονομικών διορθώσεων και έχει ανταποκριθεί σε όλα τα αιτήματα παροχής πληροφοριών[9].

Ειδικότερα, στον τομέα της γεωργίας, όταν προσδιορίζονται πραγματικές ή πιθανές αχρεωστήτως καταβληθείσες πληρωμές μετά από διαδικασίες εκκαθάρισης ως προς τη συμμόρφωση, τα κράτη μέλη καλούνται να εξασφαλίσουν την παρακολούθησή τους μέσω ενεργειών ανάκτησης από τους τελικούς δικαιούχους. Ωστόσο, ακόμη και όταν αυτό δεν είναι δυνατόν επειδή οι δημοσιονομικές διορθώσεις αφορούν αποκλειστικά ανεπάρκειες του συστήματος διαχείρισης και ελέγχου του κράτους μέλους, οι δημοσιονομικές διορθώσεις παραμένουν σημαντικό μέσο για τη βελτίωση των συστημάτων αυτών και, συνεπώς, για την πρόληψη ή τον εντοπισμό και την ανάκτηση των παράτυπων πληρωμών προς τελικούς δικαιούχους. Επομένως, η εκκαθάριση ως προς τη συμμόρφωση ενισχύει τη νομιμότητα και κανονικότητα των πράξεων στο επίπεδο των τελικών δικαιούχων. Το ισχύον κανονιστικό πλαίσιο θεωρεί ότι οι δημοσιονομικές διορθώσεις αποτελούν μέτρα για την αποκατάσταση της κανονικότητας των δαπανών και την προστασία του προϋπολογισμού της ΕΕ. Η δυνατότητα διακοπής των προθεσμιών πληρωμής και επιβολής δημοσιονομικών διορθώσεων αποτελεί επίσης κίνητρο για τα κράτη μέλη ώστε να βελτιώσουν τα συστήματα διαχείρισης και ελέγχου και να εφαρμόσουν τα ίδια τις απαιτούμενες δημοσιονομικές διορθώσεις. Οι προτάσεις για την επόμενη γενεά προγραμμάτων[10] περιλαμβάνουν και προτάσεις σκοπός των οποίων είναι να υποχρεωθούν τα κράτη μέλη να ανακτούν δημοσιονομικές διορθώσεις από τελικούς δικαιούχους όποτε αυτό είναι δυνατόν. Επιπλέον, παρέχει στην Επιτροπή νέα δυνατότητα ακύρωσης ολόκληρης ή ενός μέρους της συμβολής του προϋπολογισμού της ΕΕ σε κάποιο πρόγραμμα και πραγματοποίησης ανάκτησης από τα κράτη μέλη. Στόχος είναι να μπορεί η Επιτροπή να αποκλείει χρηματοδότηση από μέρους της ΕΕ δαπανών που παραβαίνουν την ισχύουσα ενωσιακή και εθνική νομοθεσία, μεταξύ άλλων, και εξαιτίας ελλείψεων στα συστήματα διαχείρισης και ελέγχου των κρατών μελών που διαπιστώθηκαν είτε από την Επιτροπή είτε από το Ευρωπαϊκό Ελεγκτικό Συνέδριο.

Αξιολόγηση επιδόσεων

Η Επιτροπή θα υποβάλει, πριν από τα τέλη του 2011, την πρώτη έκθεση αξιολόγησης βάσει του άρθρου 318 της ΣΛΕΕ. Η Επιτροπή θα εφαρμόσει τις πάγιες μεθόδους εργασίας της όσον αφορά τη δημοσίευση και τη διαβίβαση της έκθεσης στο ΕΚ και σημειώνει ότι η Υπηρεσία Εσωτερικού Ελέγχου (ΥΕΕ) της διαθέτει ανεξαρτησία όσον αφορά τον προγραμματισμό του ελεγκτικού της έργου.

Εισαγωγή νέας λογικής στον τομέα των δαπανών

Όπως αναφέρεται στο έγγραφο «Προϋπολογισμός για την «Ευρώπη 2020»[11], η Επιτροπή θα συνεργασθεί με την νομοθετική αρχή με σκοπό να εξασφαλιστεί η πλήρης ενσωμάτωση των αρχών της απλούστευσης, της χρηστής δημοσιονομικής διαχείρισης και της λογοδοσίας στον μελλοντικό προγραμματισμό. Στο πλαίσιο αυτό, η Επιτροπή έχει ήδη προτείνει μέτρα απλούστευσης στην πρόταση αναθεώρησης του ΔΚ. Πρόκειται δε να εκδώσει ειδική ανακοίνωση για την απλούστευση στα τέλη του 2011, αφ' ης στιγμής υποβληθούν όλες οι τομεακές της προτάσεις.

Η Επιτροπή φρονεί ότι η έκδοση συνολικής δήλωσης αξιοπιστίας για κάθε πολυετές δημοσιονομικό πλαίσιο δεν θα συνεισέφερε προστιθέμενη αξία στην υφιστάμενη δομή διακυβέρνησης η οποία ήδη περιλαμβάνει μια πλήρη και συμπεφωνημένη διαδικασία λογοδοσίας για τις δαπάνες.

Οι εκ των υστέρων έλεγχοι αποβλέπουν στη διαπίστωση και, εν συνεχεία, στη διόρθωση σφαλμάτων που δεν θα μπορούσαν να διαπιστωθούν κατά την πληρωμή. Για πολυετή προγράμματα, η Επιτροπή παρακολουθεί το ποσοστό εναπομένοντος σφάλματος μετά τις διορθώσεις, ήτοι στο τέλος του κύκλου ελέγχων. Ορισμένες Γενικές Διευθύνσεις, ιδίως στον τομέα της έρευνας, καθορίζουν τον στόχο όσον αφορά τους εσωτερικούς ελέγχους σε πολυετή βάση, από άποψη ποσοστού εναπομένοντος σφάλματος. Επίσης, στην πολιτική συνοχής η Επιτροπή προβλέπει ότι θα προβεί σε ανάλυση του ποσοστού υπολειμματικού σφάλματος, για την προγραμματική περίοδο του ΕΤΠΑ 2000-2006 με βάση ελέγχους που θα πραγματοποιηθούν το 2012 και ότι θα κοινοποιήσει τα αποτελέσματα στη συνέχεια.

Συνολικά πορισματα

Λογαριασμοί

Η Επιτροπή διαθέτει ήδη ένα ευσταθές λογιστικό σύστημα το οποίο, την τελευταία τριετία, οδήγησε στην έκδοση γνώμης χωρίς επιφυλάξεις για την αξιοπιστία των λογαριασμών. Η Επιτροπή συνεχίζει να βελτιώνει τις μεθόδους της με ενέργειες, όπως το σχέδιο περί λογιστικής ποιότητας, ώστε να ανταποκριθεί στις παρατηρήσεις του Ελεγκτικού Συνεδρίου και να μειώσει έτι περαιτέρω τον κίνδυνο λαθών.

Η ύπαρξη αρνητικής καθαρής περιουσίας αποτελεί συνέπεια της εφαρμογής της λογιστικής των δεδουλευμένων σε ένα θεσμικό όργανο που χρηματοδοτείται σε ετήσια βάση. Οι υποχρεώσεις (όπως συντάξεις και οφειλές στο πλαίσιο του ΕΓΤΕ) καταχωρούνται στους λογαριασμούς, ενώ βάσει των λογιστικών κανόνων της ΕΕ εγγυήσεις, όπως εκείνες που χορηγούν τα κράτη μέλη για την κάλυψη των εν λόγω απαιτήσεων με πιστώσεις στους ετήσιους προϋπολογισμούς, δεν εμπίπτουν στον ορισμό του περιουσιακού στοιχείου και, ως εκ τούτου, δεν καταχωρούνται στους λογαριασμούς, αλλά εμφανίζονται στις σημειώσεις των λογαριασμών. Τα λογιστικά πρότυπα της ΕΕ ακολουθούν τα ισχύοντα διεθνή πρότυπα. Η απόκλιση από τα πρότυπα αυτά θα είχε ως συνέπεια τη διατύπωση επιφύλαξης για τους λογαριασμούς από το Ελεγκτικό Συνέδριο.

Το 2004 έγινε λεπτομερής ανάλυση όσον αφορά τη δυνατότητα σύστασης συνταξιοδοτικού ταμείου και τελικά επελέγη η τρέχουσα λύση η οποία και κατοχυρώθηκε στον κανονισμό υπηρεσιακής κατάστασης.

Νομιμότητα και κανονικότητα

Η Επιτροπή θεωρεί ότι η λογοδοσία των κρατών μελών και η διαβεβαίωση που παρέχουν στην Επιτροπή έχουν ενισχυθεί στην ισχύουσα νομοθεσία, μέσω της θέσπισης μιας διαδικασίας εκ των προτέρων έγκρισης των συστημάτων διαχείρισης και ελέγχου και της σύστασης αρχών ελέγχου προγραμμάτων. Οι ισχύοντες κανονισμοί για τα διαρθρωτικά ταμεία παρέχουν επίσης στην Επιτροπή τα μέσα για να φέρει σε πέρας τον εποπτικό της ρόλο σε περίπτωση που τα κράτη μέλη δεν εκπληρώσουν τις υποχρεώσεις τους.

Η πρόταση της Επιτροπής για την τριετή αναθεώρηση του ΔΚ περιλαμβάνει υποχρέωση υποβολής ετήσιων διαχειριστικών δηλώσεων αξιοπιστίας, συνοδευόμενων από γνωμοδότηση ανεξάρτητου ελεγκτή. Ο ελεγκτικός φορέας θα εφαρμόζει διεθνή πρότυπα και μεθοδολογία που θα έχει συμφωνηθεί με την Επιτροπή, ενώ θα υπόκειται σε ελέγχους από μέρους αυτής και σε λεπτομερείς ελέγχους από το Ευρωπαϊκό Ελεγκτικό Συνέδριο, σε μεταγενέστερο στάδιο.

Ευθύνη των κρατών μελών και διαφάνεια

Οι υπηρεσίες της Επιτροπής παρέχουν στις ΕΕΔ τους αξιολόγηση των συστημάτων διαχείρισης και ελέγχου των κρατών μελών και λαμβάνουν υπόψη τις πληροφορίες που παρέχουν τα κράτη μέλη (μεταξύ άλλων στις ετήσιες εκθέσεις ελέγχου και στις ετήσιες περιλήψεις) όταν εκδίδουν τις διαχειριστικές τους δηλώσεις. Ωστόσο, βάσει της ισχύουσας νομοθεσίας περί πρόσβασης σε έγγραφα, η απόφαση δημοσίευσης των ετήσιων περιλήψεων λαμβάνεται από τα κράτη μέλη, ως συντάκτες των εν λόγω εγγράφων.

Οι ΕΕΔ παρέχουν εκτενή πληροφόρηση για το 2010 ανά κράτος μέλος, ανά τομέα πολιτικής και ανά προγραμματική περίοδο. Η Επιτροπή, στην συγκεφαλαιωτική έκθεση, προσδιορίζει τα μέτρα που κρίνει αναγκαία για την επίλυση των σημαντικών αδυναμιών που έχουν διαπιστωθεί.

Η συνεργασία μεταξύ ΟLAF και Γενικών Διευθύνσεων που διαχειρίζονται τα διαρθρωτικά ταμεία έχει ενισχυθεί[12] και το σχετικό έγγραφο στρατηγικής αξιολογείται ανά εξάμηνο. Στόχος είναι η ενίσχυση της αξιολόγησης του κινδύνου απάτης, η παροχή περισσότερης καθοδήγησης στα κράτη μέλη όσον αφορά την πρόληψη και τη διαπίστωση απάτης και η αύξηση της ευαισθητοποίησης όσον αφορά την απάτη τόσο στις υπηρεσίες όσο και στα κράτη μέλη.

Αποδεκτός κίνδυνος σφάλματος

Στο πλαίσιο της κατάρτισης της νέας τομεακής νομοθεσίας για την περίοδο 2014-2020, η Επιτροπή θα παρέχει, στα νομοθετικά δημοσιονομικά δελτία, περιγραφή του συστήματος ελέγχου, εκτίμηση του κόστους και των οφελών των ελέγχων και του αναμενόμενου κινδύνου μη συμμόρφωσης με τους ισχύοντες κανόνες.

Η έννοια του αποδεκτού κινδύνου σφάλματος αποτελεί διαχειριστικό μέσο μέτρησης της αποτελεσματικότητας των ελέγχων- Ωστόσο, η Επιτροπή τηρεί προσέγγιση μηδενικής ανοχής σε όλες τις περιπτώσεις κακής διαχείρισης και απάτης.

Υπηρεσία Εσωτερικού Ελέγχου της Επιτροπής

Ως μέρος του προγράμματος ελέγχου για το 2011, η ΥΕΕ έχει αναπτύξει την πρακτική της διενέργειας ορισμένων ελέγχων επιδόσεων, εστιαζόμενη στην αποτελεσματικότητα, την αποδοτικότητα και την οικονομική χρήση των πόρων της ΕΕ. Η Επιτροπή συμφωνεί να κληθεί η ΥΕΕ να αναπτύξει περαιτέρω τις πτυχές αυτές στα προγράμματα ελέγχου που θα καταρτίσει μελλοντικά.

Ενιαίος έλεγχος

Το πλαίσιο της Επιτροπής πληροί την απαίτηση του Ελεγκτικού Συνεδρίου να υπάρχει «αλυσίδα διαδικασιών ελέγχου, για κάθε δε επίπεδο πρέπει να καθορίζονται συγκεκριμένοι στόχοι, στο πλαίσιο των οποίων θα λαμβάνονται υπόψη οι εργασίες των υπολοίπων». Οι υφιστάμενες δομές αποσκοπούν στην αποφυγή των άσκοπων επαναλήψεων και δεν θέτουν υπό αμφισβήτηση τον ρόλο του Ελεγκτικού Συνεδρίου ως εξωτερικού ελεγκτή, ή την ανεξαρτησία άλλων φορέων εκτός του πλαισίου εσωτερικού ελέγχου, όπως οι εκθέσεις των ανώτατων οργάνων ελέγχου προς τα εθνικά κοινοβούλια.

Διαφάνεια

Η Επιτροπή θεωρεί ότι πληροί τις υποχρεώσεις περί διαφάνειας, όπως ορίζονται στο άρθρο 30 του ΔΚ, ενώ το Δικαστήριο δεν αμφισβήτησε την εγκυρότητα του ΔΚ. Ωστόσο, η Επιτροπή θα προβεί σε ανάλυση των συναφών αποφάσεων του Δικαστηρίου[13] και θα προτείνει στην νομοθετική αρχή τις διατάξεις που θεωρεί απαραίτητες για τη διατήρηση του απαιτούμενου επιπέδου διαφάνειας.

Η Επιτροπή είναι της γνώμης ότι η συγκεφαλαιωτική έκθεση δεν αποτελεί το κατάλληλο μέσο παρακολούθησης του τρόπου με τον οποίο τα κράτη μέλη εκπληρώνουν την υποχρέωση έγκαιρης δημοσίευσης των στοιχείων των δικαιούχων. Ο τρόπος εκπλήρωσης θα ήταν προτιμότερο να επισυνάπτεται στις ΕΕΔ των Γενικών Διευθύνσεων.

Κανονισμός υπηρεσιακής κατάστασης

Το 2011, η Επιτροπή παρέλαβε σχέδιο πρότασης για την τροποποίηση του κανονισμού υπηρεσιακής κατάστασης που επιτυγχάνει ισορροπία μεταξύ της αναζήτησης της απαιτούμενης αποδοτικότητας και ικανότητας των οργάνων να εφαρμόσουν τις πολιτικές τους. Η πρόταση συμπληρώνει την μεταρρύθμιση του καθεστώτος των υπαλλήλων που πραγματοποιήθηκε το 2004.

Το εν λόγω σχέδιο πρότασης αποτελεί τη βάση για συζητήσεις με εκπροσώπους του προσωπικού. Η επίσημη πρόταση της Επιτροπής θα πρέπει να υποβληθεί στο Συμβούλιο και το Κοινοβούλιο πριν από τα τέλη του 2011.

Ειδικά πορίσματα

Γεωργία και φυσικοί πόροι

Η Επιτροπή θεωρεί ότι η μείωση του ποσοστού σφάλματος στον τομέα της Γεωργίας μπορεί ήδη να εκληφθεί ως τάση. Υπό την έννοια αυτή, ένα ποσοστό σφάλματος το οποίο τα τελευταία έτη κυμαίνεται γύρω στο 2% επιβεβαιώνει τη συνολική θετική αξιολόγηση των προηγούμενων ετών. Σε κάθε περίπτωση, η Επιτροπή θα συνεχίσει τις προσπάθειές της για μείωση του ποσοστού σφάλματος για τις γεωργικές δαπάνες κάτω από το όριο σημαντικότητας, ιδίως με την επικέντρωση των προσπαθειών σε τομείς δαπανών με μεγαλύτερα ποσοστά σφάλματος, όπως ορισμένα μέτρα αγροτικής ανάπτυξης.

Η Επιτροπή εργάζεται σε συνεχή βάση, μαζί με τα κράτη μέλη, για την περαιτέρω βελτίωση της λειτουργίας του Ολοκληρωμένου Συστήματος Διαχείρισης και Ελέγχου (ΟΣΔΕ) και της αξιοπιστίας του Συστήματος Αναγνώρισης Αγροτεμαχίων (ΣΑΑ). Από το έτος υποβολής αιτήσεων 2010, τα κράτη μέλη πρέπει να προβαίνουν σε ετήσια αξιολόγηση της ποιότητας του ΣΑΑ και να αναφέρουν τα αποτελέσματά της. Αν και το 2010 ήταν το πρώτο έτος, το εγχείρημα αυτό αποδείχτηκε χρήσιμο για τα κράτη μέλη όσον αφορά τον εντοπισμό περιοχών που χρήζουν προσοχής. Όλες οι εναπομένουσες αδυναμίες παρακολουθούνται μέσω των διαδικασιών εκκαθάρισης της ως προς τη συμμόρφωση για να προστατεύονται τα οικονομικά συμφέροντα της ΕΕ.

Στο πλαίσιο της μεταρρύθμισης της κοινής γεωργικής πολιτικής (ΚΓΠ) μετά το 2013, η Επιτροπή θα συνεχίσει τις προσπάθειές της για περαιτέρω μείωση του διοικητικού φόρτου και την απλούστευση της πολιτικής αυτής[14]. Στο πλαίσιο αυτό θα μελετηθεί και το θέμα του ορισμού του «ενεργού γεωργού».

Για την δήλωση αξιοπιστίας του 2011, η Επιτροπή θα προτείνει τριμερείς συναντήσεις με το Ευρωπαϊκό Ελεγκτικό Συνέδριο και τις εθνικές αρχές και για τον τομέα της γεωργίας και φυσικών πόρων, στις περιπτώσεις που αναμένεται ότι θα διευκολύνουν τον χειρισμό μεμονωμένων υποθέσεων της ΔΑ.

Συνοχή

Τα πολυετή προγράμματα στο πλαίσιο της συνοχής υπόκεινται σε διάφορα επίπεδα ελέγχου που πραγματοποιούνται επί σειρά ετών. Ωστόσο, η ετήσια εκτίμηση σφάλματος με βάση τις πληρωμές που σχετίζονται με ένα δεδομένο οικονομικό έτος μπορεί να οδηγήσει σε υψηλότερα ποσά λόγω του ότι δεν έχουν ακόμη πραγματοποιηθεί όλα τα επίπεδα ελέγχου. Η Επιτροπή θα συνεχίσει να ασκεί με αυστηρότητα τον εποπτικό της ρόλο εξασφαλίζοντας ότι τα κράτη μέλη αντιμετωπίζουν τις ελλείψεις που διαπιστώθηκαν στα συστήματα διαχείρισης και ελέγχου τους και εφαρμόζοντας επίσης διακοπές και αναστολές πληρωμών, καθώς και δημοσιονομικές διορθώσεις εφόσον κρίνεται αναγκαίο. Η Επιτροπή βασίζεται στις ετήσιες ελεγκτικές γνωμοδοτήσεις των αρχών ελέγχου, καθώς και στο δικό της ελεγκτικό έργο. Οι έλεγχοί της επικεντρώνονται σε προγράμματα υψηλού κινδύνου.

Οι ΕΕΔ και τα αριθμητικά στοιχεία που διαβιβάσθηκαν στο Ευρωπαϊκό Κοινοβούλιο δείχνουν ότι στην πλειονότητά τους οι αδυναμίες συγκεντρώνονται σε μικρό αριθμό κρατών μελών. Ακολουθώντας τη σύσταση της Επιτροπής και με την έγκρισή της τα κράτη μέλη κατάρτισαν εθνικά επανορθωτικά σχέδια δράσης με σκοπό τη βελτίωση της αποτελεσματικότητας των συστημάτων και την εξάλειψη των αιτίων της χαμηλής αποδοτικότητας των σχετικών προγραμμάτων και κρατών μελών.

Στην περιφερειακή πολιτική διαπιστώθηκαν πολλές παρατυπίες που είχαν ιδίως να κάνουν με την λανθασμένη εφαρμογή των κανόνων για τις δημόσιες συμβάσεις. Η Επιτροπή έχει λάβει μέτρα για την αντιμετώπιση των διαπιστωθέντων προβλημάτων. Στο πλαίσιο της πράξης για την ενιαία αγορά, η Επιτροπή έχει αναλάβει να υποβάλει προτάσεις για την αναθεώρηση των οδηγιών έως το 2012 και στο πλαίσιο αυτό η απλούστευση θα αποτελέσει βασική παράμετρο. Τα ενδιαφερόμενα μέρη θα έχουν την ευκαιρία να συμμετάσχουν στη διαδικασία αυτή.

Για την περίοδο 2007-2013, η Επιτροπή έχει πραγματοποιήσει εξαρχής σημαντικές επενδύσεις από άποψη καθοδήγησης, κατάρτισης και παροχής στήριξης προς τα κράτη μέλη. Στο πλαίσιο αυτό, θα συνεχίσει τις προσπάθειές της, ενώ συμμετέχει σε ανταλλαγή βέλτιστων πρακτικών. Στα κράτη μέλη διατίθενται επίσης κονδύλια τεχνικής βοήθειας για την ανάπτυξη διοικητικού δυναμικού.

Η Επιτροπή καλεί τα κράτη μέλη να επιδείξουν αμέσως την προσήλωσή τους στον στόχο της βελτίωσης της λογοδοσίας ενισχύοντας όπου χρειάζεται τα μέτρα ελέγχου, ιδίως δε όσον αφορά τις διαχειριστικές επαληθεύσεις, προτού πιστοποιήσουν τις δαπάνες στην Επιτροπή και ακολουθώντας τις οδηγίες της σχετικά με τις ετήσιες περιλήψεις ώστε να τις καταστήσουν πολύτιμες πρόσθετες πηγές αξιοπιστίας. Ενώ η νομική βάση για τις ετήσιες περιλήψεις δεν απαιτεί συνολική δήλωση αξιοπιστίας, η Επιτροπή ενθαρρύνει όλα τα κράτη μέλη να ακολουθήσουν το παράδειγμα εκείνων των κρατών μελών που συμπεριέλαβαν δηλώσεις αξιοπιστίας το 2010.

Η Επιτροπή παρουσίασε λεπτομερειακά τα μέτρα που λήφθηκαν την περίοδο 2010-2011 για τους διαπιστωθέντες τομείς και προγράμματα υψηλού κινδύνου και τα οποία προβλέπονται για το μελλοντικό νομικό πλαίσιο, ανταποκρινόμενη στα σφάλματα που διαπιστώθηκαν τόσο από το Ευρωπαϊκό Ελεγκτικό Συνέδριο όσο και στο πλαίσιο των δικών της ελέγχων[15].

Έρευνα, ενέργεια, μεταφορές, οικονομικές και χρηματοδοτικές υποθέσεις και εκπαίδευση και ιθαγένεια

Οι διατάξεις σχετικά με τις δαπάνες που είναι επιλέξιμες προς χρηματοδότηση είναι πολύπλοκες και οι έλεγχοι έδειξαν ότι τα περισσότερα από τα σφάλματα που διαπιστώθηκαν οφείλονταν σε διαφορές στην ερμηνεία των διατάξεων αυτών.

Ο αντίκτυπος των προτεινόμενων μελλοντικών εναλλακτικών επιλογών απλούστευσης θα γίνει αισθητός κυρίως στο επόμενο πρόγραμμα πλαίσιο (ΠΠ). Μέχρις ότου τεθούν σε εφαρμογή οι προτάσεις αυτές, για το 7ο ΠΠ η Επιτροπή έλυσε τα προβλήματα που προκλήθηκαν από περίπλοκους κανόνες επιλεξιμότητας εκδίδοντας απόφαση τις 24 Ιανουαρίου 2011[16] σχετικά με τρία μέτρα για την απλούστευση της εφαρμογής του ΠΠ, που αφορούν και τη χρηματοδότηση ΜΜΕ στον τομέα της έρευνας. Η χρήση του μέσου κόστους προσωπικού από τους δικαιούχους έγινε ευκολότερη εντός του υφιστάμενου νομικού πλαισίου. Αναμένεται ότι τα θεσπισθέντα μέτρα απλούστευσης θα μειώσουν ακόμη περισσότερο το ποσοστό σφάλματος.

Πέραν τούτου, η πείρα που αποκτήθηκε στο πλαίσιο της εκ των προτέρων πιστοποίησης των μεθόδων κοστολόγησης θα ληφθεί υπόψη κατά την κατάρτιση των κανόνων για το επόμενο πρόγραμμα χρηματοδότησης.

Η Επιτροπή έχει καταστρώσει μια στρατηγική ελέγχου στόχος της οποίας θα είναι η εξασφάλιση της νομιμότητας και της κανονικότητας των δαπανών σε πολυετή βάση ώστε να διαπιστώνονται τα τυχόν σφάλματα που δεν εντοπίσθηκαν πριν από την πληρωμή. Αυτό επιτυγχάνεται με εκ των υστέρων έλεγχο και τη συστηματική ανάκτηση όλων των ποσών που διαπιστώνεται ότι έχουν καταβληθεί αχρεωστήτως στους ελεγχθέντες δικαιούχους, ακόμη και για μη ελεγχθείσες συμβάσεις εφόσον είναι σκόπιμη και εφαρμοστέα η διαδικασία παρέκτασης. Επιπλέον, η ανακοίνωση για την απλούστευση της διαδικασίας ανάκτησης στο πλαίσιο της εφαρμογής της στρατηγικής ελέγχου που εγκρίθηκε στις 15 Δεκεμβρίου 2009 θα συμβάλει στην καλύτερη διαχείριση των εισπρακτέων ποσών σε εκκρεμότητα και στην διευκρίνιση των κριτηρίων επιλεξιμότητας για φόρους ή τέλη που σχετίζονται με τις δαπάνες προσωπικού και έδωσαν λαβή για σφάλματα. Επίσης, η Επιτροπή αξιολόγησε τις δομές λογοδοσίας και οργάνωσης των κοινοτικών φορέων που συστάθηκαν για την εφαρμογή του 7ου ΠΠ τον Δεκέμβριο του 2010.

Όσον αφορά την εκπαίδευση, το νέο πρόγραμμα «Εκπαίδευση-Ευρώπη» θα οδηγήσει επίσης σε σημαντική απλούστευση χάρη στην κατάργηση υποπρογραμμάτων, τη μείωση του συνολικού αριθμού δραστηριοτήτων και την αύξηση της χρήσης κατ' αποκοπήν ποσών.

Εξωτερική βοήθεια, ανάπτυξη και διεύρυνση, περιλαμβανομένων των Ευρωπαϊκών Ταμείων Ανάπτυξης

Όσον αφορά τη διεύρυνση, η Επιτροπή αποκρίθηκε στις βασικές παρατηρήσεις του Ελεγκτικού Συνεδρίου όσον αφορά τους εκ των προτέρων ελέγχους και συνεργάζεται με (δυνητικά) υποψήφιες χώρες με σκοπό τη βελτίωση των διαχειριστικών και ελεγκτικών συστημάτων τους και την εξασφάλιση της συμμόρφωσης των πρακτικών που εφαρμόζουν με τα πρότυπα της ΕΕ. Η Επιτροπή έχει καταρτίσει ένα συνεκτικό σύνολο οδηγιών για τη διαδικασία ανάθεσης της διαχείρισης.

Οι προσπάθειες της Επιτροπής όσον αφορά την παροχή συνδρομής από άποψη θεσμικών γνώσεων συνεχίζονται. Μπορεί να θεωρηθεί ότι υπάρχει μεν σταθερή πρόοδος όσον αφορά την αντιμετώπιση της διαφθοράς, της σύγκρουσης συμφερόντων και άλλων κακών πρακτικών, αλλά το πρόβλημα δεν έχει ακόμη λυθεί. Το νομικό πλαίσιο δημιουργήθηκε βαθμιαία και τα ανανεωμένα θεσμικά όργανα και συστήματα έχουν αρχίσει να λειτουργούν. Διαμορφώνεται ένα πνεύμα πολιτικής λογοδοσίας μέσα από τις πρόσφατες δικαστικές πρωτοβουλίες που αναλαμβάνονται στις δικαιούχους χώρες.

Όσον αφορά την ανθρωπιστική βοήθεια, Επιτροπή αυξάνει την παρακολούθηση της χρήσης κέντρων προμηθειών ανθρωπιστικής βοήθειας και τον Φεβρουάριο του 2011 συνέστησε ομάδα εργασίας για την αξιολόγηση των προτάσεων ανθρωπιστικής βοήθειας. Εναρμονίζει και απλουστεύει την τεκμηρίωση της διαδικασίας αξιολόγησης και τα συμπεράσματα θα κυρωθούν και θα τεθούν σε εφαρμογή από 1ης Ιανουαρίου 2012.

Η μεθοδολογία σχετικά με τους εκ των υστέρων ελέγχους έχει ολοκληρωθεί από την Υπηρεσία Μέσων Εξωτερικής Πολιτικής (FPI), διάδοχο της ΓΔ RELEX για τις επιχειρησιακές δαπάνες, και θα βελτιωθεί ακόμη περισσότερο καθ' όλο το 2011 με βάση την αποκτώμενη πείρα.

Τέλος, θα δοθεί μεγάλη προτεραιότητα στο θέμα της ενσωμάτωσης της περιβαλλοντικής διάστασης.

Όσον αφορά το Ευρωπαϊκό Ταμείο Ανάπτυξης, η Επιτροπή θα συνεχίσει να υποβάλει εκτενείς εκθέσεις ως προς τα αποτελέσματα που επιτυγχάνονται και τα προβλήματα που ανακύπτουν κατά την υλοποίηση δράσεων στήριξης του προϋπολογισμού.

Διεξοδική επανεξέταση των δαπανών

Στο πλαίσιο της κατάρτισης του προϋπολογισμού για το 2012, η Επιτροπή προέβη σε εξαντλητική εξέταση των προγραμμάτων δαπανών προκειμένου να διαπιστώσει τομείς ανακατανομής των δαπανών. Αποτέλεσμα αυτού ήταν να προτείνει η Επιτροπή σημαντικά περιθώρια εντός των διαφόρων ανώτατων ορίων δαπανών ενόψει νέων πολιτικών προτεραιοτήτων.

Αιτήματα προς την Επιτροπή όσον αφορά τους οργανισμούς

Οι συζητήσεις στο πλαίσιο της διοργανικής ομάδας εργασίας για τους οργανισμούς αποβλέπουν στη βελτίωση της αποδοτικότητας και της αποτελεσματικότητας των οργανισμών συνολικά, και στην απλούστευση της γενικής δομής διακυβέρνησης τόσο εντός των οργανισμών όσο και σε σχέση με τα όργανα της ΕΕ. Αναμένεται ότι θα περατώσει το έργο της στα τέλη του 2011. Όσον αφορά τη δυνατότητα συγχώνευσης της Ευρωπαϊκής Αστυνομικής Ακαδημίας (CEPOL) με την Ευρωπόλ, η Επιτροπή θα παρουσιάσει το συμπέρασμα της εκτίμησης αντικτύπου κατά τη διάρκεια του 2012, σύμφωνα με τις αρχές που συμφωνήθηκαν στην ομάδα εργασία όσον αφορά τα κριτήρια συγχώνευσης.

* * *

[1] Απαλλαγή γενικού προϋπολογισμού, απαλλαγή σχετικά με τις ειδικές εκθέσεις του Ευρωπαϊκού Ελεγκτικού Συνεδρίου στο πλαίσιο της απαλλαγής της Επιτροπής, απαλλαγή ΕΤΑ και απαλλαγή οργανισμών για το 2009.

[2] Έγγραφα P7_TA(2011)0194 και P7_TA(2011)0195, που διατίθενται αντίστοιχα στην εξής διεύθυνση διαδικτύου:

http://www.europarl.europa.eu/sides/getDoc.do?pubRef=-//EP//TEXT+TA+P7-TA-2011-0194+0+DOC+XML+V0//EN&language=EN#BKMD-87

[3] Βλ. τα αιτήματα 1, 18, 25, 71, 82, 86, 117, 156, 175, 179, 192, 206 και 198.

[4] Έγγραφα αριθ. 5891/11 ADD 1 και 2, 5892/11 ADD 1, 5893/11 ADD 1, 5469/11 και 5894/11 ADD 1, που δημοσιεύθηκαν στη διεύθυνση:

http://www.europarl.europa.eu/activities/committees/editoDisplay.do?language=EN&id=2&body=CONT

[5] Στην Επιτροπή δημοσιονομικού ελέγχου εστάλη, τον Φεβρουάριο του 2011, έγγραφο εργασίας που περιλαμβάνει ανάλυση της υπόψη διαδικασίας εξέτασης της αξιοπιστίας στο πλαίσιο της επιμερισμένης διαχείρισης, αξιολόγηση των εθνικών δηλώσεων που εξέδωσαν τέσσερα κράτη μέλη και καθοδήγηση ως προς τον τρόπο προσθήκης αξίας στη διαδικασία αυτή.

[6] Κανονισμός (EK) αριθ. 1083/2006, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999

[7] Βλ υπόμνημα που εστάλη στις 2 Μαΐου 2011 «DG REGIO memorandum on financial corrections and recoveries, interruptions and suspensions» και υπόμνημα που εστάλη στις 18 Μαρτίου 2011, παράρτημα 3 (κατάλογος διακοπών / αναστολών πληρωμής ΕΤΠΕ/ΤΣ και ΕΚΤ.

[8] Αποστολές ελέγχου που άρχισαν τον Σεπτέμβριο του 2011.

[9] Βλ. υποσημείωση 7.

[10] Πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση κοινών διατάξεων για όλα τα διαρθρωτικά ταμεία (COM(2011)615)

[11] COM(2011) 500.

[12] Με την «Κοινή στρατηγική για την πρόληψη της απάτης» που εγκρίθηκε τον Ιούλιο του 2010.

[13] Υποθέσεις C-92/09 και C-93/09.

[14] Βλ. λεπτομερή απάντηση αριθ. 15 στο συνημμένο έγγραφο εργασίας των υπηρεσιών της Επιτροπής σχετικά με τις συστάσεις του Συμβουλίου.

[15] SEC(2011) 1179 τελικό της 6.10.2011

[16] C(2011) 174 τελικό της 24.1.2011